Frederick Wiseman

**Frederick Wiseman** (1. tammikuuta 1930 Boston, Massachusetts – 16. helmikuuta 2026) oli yhdysvaltalainen dokumenttielokuvaohjaaja. Häntä pidetään yhtenä maansa tärkeimmistä dokumentaristeista.

Ennen elokuvien tekoa Wiseman opiskeli lakia Yalen yliopistossa, opetti sitä Bostonin yliopistossa ja toimi lakimiehenä Pariisissa. Tämä vaikutti suuresti hänen elokuviensa aiheisiin ja niiden käsittelytapaan: suurin osa Wisemanin dokumenttielokuvista käsitteli yhdysvaltalaisia julkisia instituutioita, kuten kouluja tai sairaaloita, ja oikeuden toteutumista niiden sisällä. Sen lisäksi että Wiseman työskenteli jonkin verran tämän aihealueen ulkopuolella, hän ohjasi myös muutaman näytelmäelokuvan, kuten *La dernière lettre* (2002). Wiseman tunnetaan ehkä parhaiten ensimmäisestä elokuvastaan *Siilipäiden revyy* (*Titicut Follies*, 1967), joka käsittelee vankimielisairaalan oloja. Vaikka elokuva saikin aikaan julkista keskustelua julkisten mielisairaaloiden olojen parantamisesta, kiellettiin elokuvan näyttäminen Massachusettsin osavaltiossa ja Wisemania syytettiin vankien yksityisyyden häirinnästä. Wiseman puolusteli sittemmin elokuvaa oikeudella valvoa julkista rahoitusta nauttivien instituutioiden toimintaa.

Wisemanin dokumenttielokuvissa ei ollut musiikkia, juontoa tai haastatteluja, vaan hän antoi katsojan toimia tarkkailijana ja tehdä itse johtopäätöksensä. Tämän takia Frederick Wiseman luetaan yleensä cinéma vérité- ja direct cinema -koulukuntiin, vaikka Wiseman itse pitikin elokuviaan ”todellisuus-fiktioina”: vaikka yksittäiset kohtaukset esitetään elokuvissa yleensä leikkaamattomina, annetaan elokuvalle jonkinlainen rakenne leikatessa, eikä sitä voi täten pitää täysin totuudellisena esityksenä. Cinéma véritéstä selvästi kauimpana ovat Wisemanin kaksi ensimmäistä dokumenttielokuvaa, joissa Wiseman yritti selkeästi tuoda jotain esiin: *Siilipäiden revyyssä* vangin pakkoruokinta rinnastettiin nopeilla leikkauksilla kuolleen ruumiin balsamointiin, ja *High Schoolissa* (1968) Wiseman paljasti koulun vanhoillisen kasvatuksen kaksinaismoraalisuuden näyttämällä kuvia piukasti pukeutuneista tytöistä urheilemassa liikuntatunnilla.

Wiseman voitti elokuvillaan useita arvostettuja palkintoja, muun muassa kolme Emmyä ja yhden Peabodyn. Vuonna 2016 Wiseman sai Oscar-kunniapalkinnon. Hänet palkittiin Ranskan elokuvaohjaajien liiton Carrosse d'or -palkinnolla vuonna 2021.

Yle TV2 esitti tammikuussa 1993 Wisemanin kuusituntisen sairaaladokumentin *Lähellä kuolemaa* (1989).

## Filmografia (ohjaajana)

* *Siilipäiden revyy* (*Titicut Follies*, 1967)
* *High School* (1968)
* *Law and Order* (1969) televisiolle
* *Hospital* (1970) televisiolle
* *I Miss Sonia Henie* (1971)
* *Basic Training* (1971)
* *Essene* (1972)
* *Juvenile Court* (1973)
* *Primate* (1974)
* *Welfare* (1975)
* *Meat* (1976)
* *Canal Zone* (1977)
* *Sinai Field Mission* (1978)
* *Manoeuvre* (1979)
* *Seraphita's Diary* (1980)
* *Model* (1980)
* *The Store* (1983)
* *Racetrack* (1985)

* *Multi-Handicapped* (1986)
* *Deaf* (1986)
* *Adjustment and Work* (1986)
* *Missile* (1987)
* *Blind* (1987)
* *Lähellä kuolemaa* (*Near Death*, 1989)
* *Central Park* (1989)
* *Aspen* (1991)
* *Zoo* (1993)
* *High School II* (1994)
* *Ballet* (1995)
* *La comédie-Française ou L'amour joué* (1996)
* *Public Housing* (1997)
* *Belfast, Maine* (1999)
* *Domestic Violence* (2001)
* *La dernière lettre* (2002)
* *Domestic Violence 2* (2002)
* *The Garden* (2005)

## Lähteet

## Kirjallisuutta
*Makkonen, Velipekka & Tammi, Eero: ”Elokuvataide Frederick Wisemanin mukaan”. *Filmihullu* 2/2006.

## Aiheesta muualla
* Zipporah Films, Wisemanin tuotantoyhtiö